LO CAN JAUSSÓS

Qu'i avè 'n còp en un quartièr uu' gojata hòrt bròja que s'aperèva Talinòta e qu'avè hòrt de galants. Tanben, quòn volot se maridar, n'avot pas qu'a se causir lo gojat qui mèi l'agradèva.

 Quauque temps après qu'estot maridada, que comencèren de véder un can virolar tot desser autorn deu son ostau. Qu'èra un bèth can negue, uu' bròja bèstia. Sovent tanben, l'òmi de le Talinòta que'u vedè au darrèr d'eth, a le sombrusta, en se tornants de le lana. E aqueth can que'us vinè minjar le pastura dinc a dehens le maison : que l'amatèvan de trucs, mès ne'u hadè p'arré. Talinòta que l'avè tostemps aus embarràs. Sabèn pas çò que volè díder.

 Un desser, le hemna qu'anèva a l'aiga. Hens aquera maison, qu'avèn lo putz un chic en avant, hens los brostèrs, pròishe deu camp. En arribants au putz, que trobèt lo can espitranglat suu monge de le portena, que l'arreborèva dab un par de uelhs tan lusents, tan lusents, qu'aurén dit duas candelas. Que s'arrevirèt sòlebit shètz gausar pusar l'aiga.

 Lo landoman, tanlèu qu'avoren hèit le pastura, lo can que torna arribar dehens. Mès l'òmi que'u guardèva : viste, que cor barrar lo portet, e trucs e patacs de cap en 'queth can, tots amassa, que l'amatèren. Après, que se n'anoren har uu' hòcha dahòra per lo tapoar. Mès, quòn estoren per lo vir cúlher, mèi arré ! Lo can qu'èra partit...

 Aqueth can qu'èra un lop-garós. Que disen qu'èra un gojat qu'avè volut Talinòta, davant se maridèssi, e que corrè atau, en fòrma de can, lo desser.